《偈六十九首》
宋代·释道宁

永嘉一宿，道播寰区。
招扇隔江，法流四海。
乾坤未剖，谁是知音。
空劫已前，何人印可。
向上一路，千圣不传。
透脱斯关，方能妙用。
慈云叆叇，舒卷湘江。
不假风雷，滂沛甘泽。
三草二木，并获敷荣。
青山不锁长飞势，沧海合知来处高。

作者简介：释道宁（一○五三～一一一三），俗姓王，歙溪（今安徽歙县）人。祝发蒋山泉禅师，依雪窦老良禅师。踰二年，遍历丛林，参诸名宿。晚至白莲，参五祖法演禅师，顿彻法源。徽宗大观中，住潭州开福寺。政和三年卒，年六十一。为南岳下十四世，五祖法演禅师法嗣。《僧宝正续传》卷二、《嘉泰普灯录》卷一一、《五灯会元》卷一九有传。今录诗一百三十二首。